《樗寮生日》
宋代·释道璨

长庚流煇千丈强，斗南夜气浮耿光。
晋唐以前旧人物，翩然乘风下大荒。
平生厌官不爱做，自歌招隐山中住。
后园明月手自锄，多种山前老梅树。
岁寒心事梅花清，沧浪白发梅花明。
有时指花对客道，此是吾家难弟兄。
上国春风醉桃李，过眼纷纷付流水。
木里清寒耐后霜，幽独何曾有如许。
今年枝间著子无，黄金作颗应累累。
想见日和庭院静，时时绕枝如哺雏。
摘来不用供调鼎，且唤曲生相管领。
等閒一醉一千年，莫遣东风吹酒醒。